Avoimuusrekisterivalmistelun parlamentaarisen ohjausryhmän kokous 2/2021

Aika 15.2.2021 klo 9:00-11:00

Paikka Etäkokous (linkki kalenterikutsussa)

Osallistujat

Pj. Markus Lohi, kansanedustaja, KESK

Johannes Koskinen, kansanedustaja, SDP

Sebastian Tynkkynen, kansanedustaja, PS

Saara-Sofia Sirén, kansanedustaja, KOK

Mari Holopainen, kansanedustaja, VIHR

Veronika Honkasalo, kansanedustaja, VAS

Sandra Bergqvist, kansanedustaja, RKP

Antero Laukkanen, kansanedustaja, KD

~~Lasse Nikkanen, LiikeNyt~~

Sihteerit:

Sami Demirbas, asiantuntija, oikeusministeriö

Heini Huotarinen, neuvotteleva virkamies, oikeusministeriö

Anna Pohjalainen, EU-asiantuntija, oikeusministeriö

Lisäksi kutsuttuna asiantuntijatyöryhmä:

Niklas Wilhelmsson, yksikönpäällikkö, oikeusministeriö (pj.)

Juuso Oilinki, erityisasiantuntija, oikeusministeriö

~~Pertti Rauhio, hallintojohtaja, eduskunnan kanslia~~

~~Anna Gau, hallitussihteeri, valtiovarainministeriö~~

~~Liisa Partio, jäsen, Kansalaisyhteiskuntapolitiikan neuvottelukunta KANE~~

Tuomo Yli-Huttula, puheenjohtaja, Edunvalvontafoorumi

~~Salla Nazarenko, puheenjohtaja, Transparency Finland~~

~~Markku Jokisipilä, johtaja, eduskuntatutkimuksen keskus~~

~~Emilia Korkea-aho, apulaisprofessori~~

1. **Kokouksen avaus ja läsnäolijoiden toteaminen**

Puheenjohtaja avasi kokouksen klo 9:01. Todettiin läsnäolijat.

1. **Edellisen kokouksen pöytäkirjan hyväksyminen**

Hyväksyttiin edellisen kokouksen pöytäkirja.

1. **Soveltamisalan tarkentaminen lobbauskohteiden osalta**

Sihteeri Sami Demirbas esitteli soveltamisalan tarkentamista koskevan taustamuistion. Ohjausryhmä antoi edellisessä kokouksessa asiantuntijatyöryhmälle tehtäväksi valmistella ns. hybridimallin tuossa kokouksessa käsiteltyjen soveltamisalamallien pohjalta. Hybridimallin tulisi ulottua eduskunnan ja ministeriöiden lisäksi vain sellaisiin valtion virastoihin, joihin kohdistuu lobbausta. Tällaiseen rajaamiseen liittyy asiantuntijatyöryhmän selvityksen perusteella useita haasteita, joista yksi on se, että valtio organisoi toimintaansa moneen eri muotoon. Eri organisaatiotasoilla voidaan kuitenkin tehdä samankaltaisia päätöksiä. Soveltamisalan rajaamisen pitää myös noudattaa tiettyjä oikeudellisia reunaehtoja, kuten oikeusvarmuuden periaatetta. Näistä reunaehdoista johtuen valtion virastojen laajamittainen rajaaminen tulevan avoimuusrekisterin soveltamisalan ulkopuolelle ei ole mahdollista hyvän lainvalmistelun puitteissa. Kohdennetumpi rajaaminen olisi sen sijaan mahdollinen: tuomioistuimet olisi mahdollista rajata soveltamisalan ulkopuolelle. Muiden lainkäyttöviranomaisten kohdalla rajaaminen olisi jo hankalampaa. Myös valtioneuvoston oikeuskansleri voisi olla tarkoituksenmukaista rajata avoimuusrekisterin soveltamisalan ulkopuolelle.

Ohjausryhmä keskusteli vaihtoehtoisista soveltamisalamalleista. Keskustelussa kiinnitettiin huomiota muun muassa siihen, että virastoille on delegoitu paljon päätösvaltaa. Ohjausryhmän jäsenten näkemykset tarkoituksenmukaisimmasta mallista jakautuivat, mutta enemmistö oli valmis tukemaan hybridimallia. Päätettiin jatkaa hallituksen esityksen valmistelua hybridimallin pohjalta ja sovittiin, että lausuntokierroksella tuodaan esille pohdintaa muistakin soveltamisalamalleista, joita tässä ja edellisessä kokouksessa on käsitelty.

1. **Ehdotus soveltamisalasta ja rekisterin toiminnasta**

Sihteeri Heini Huotarinen esitteli **soveltamisalaa, soveltamisalan rajoituksia ja rekisteröintivelvollisuutta** koskevan taustamuistion. Muistiota on päivitetty edellisessä asiakohdassa käsiteltyä hybridimallia silmällä pitäen. Muistiossa oleva teksti ei ole valmista lakitekstiä, vaan sitä tullaan tarkentamaan valmistelun edetessä. Ohjausryhmässä on aiemmin keskusteltu muun muassa siitä, mitä on tavanomainen asiointi viranomaisissa ja mitä on satunnainen vaikuttamistoiminta. Näitä asioita on nyt pyritty konkretisoimaan muistiossa. Muistiossa myös havainnollistetaan rekisteröintiprosessin kulkua kaaviokuvan avulla.

Ohjausryhmä keskusteli muistiosta ja nosti esille jatkovalmistelussa huomioitavia seikkoja. Huomiot liittyivät muun muassa heikommassa asemassa olevien ja päätöksenteossa jo valmiiksi aliedustettujen tahojen asemaan. Myös turhan byrokratian välttäminen ja järjestökentän asema nostettiin esille.

**Avoimuusrekisterin toimintaa** koskevaa taustamuistiota pidettiin hyvänä pohjana jatkotyölle. Tulevan sähköisen rekisterin käytön tulee olla sujuvaa ja helppoa, ja rekisterin kehitystyötä onkin tarkoitus tehdä yhdessä tulevien käyttäjien kanssa. Rekisterin teknistä toteuttajaa ei ole vielä valittu.

Päätettiin, että hallituksen esityksen valmistelu voi edetä muistioiden pohjalta ottaen huomioon ohjausryhmän kommentit.

1. **Muut asiat**

Todettiin, että lobbauksen nykytilaa koskevan tutkimushankkeen julkistustilaisuus järjestetään etäyhteyksin 16.2. klo 13:00-15:00. Ohjausryhmän jäsenille on lähetetty kutsu tilaisuuteen, ja heille on myös toimitettu tutkimusraportti etukäteen tutustuttavaksi.

Todettiin, että ohjausryhmän seuraavat kokousajankohdat ilmoitetaan myöhemmin.

1. **Kokouksen päättäminen**

Puheenjohtaja päätti kokouksen klo 10:45.

###### 